## Odluka o dodjeli koncesije za zahvaćanje voda za potrebe javne vodoopskrbe, društvu Vodoopskrba i odvodnja Zagrebačke županije d.o.o.

### NN 80/2011 (13.7.2011.), Odluka o dodjeli koncesije za zahvaćanje voda za potrebe javne vodoopskrbe, društvu Vodoopskrba i odvodnja Zagrebačke županije d.o.o.

VLADA REPUBLIKE HRVATSKE

1710

Na temelju članka 145. stavka 2. točke 2. i članka 144. stavka 3. Zakona o vodama (»Narodne novine«, br. 107/95 i 150/2005), a u vezi s člankom 251. Zakona o vodama (»Narodne novine«, broj 153/2009), Vlada Republike Hrvatske je na sjednici održanoj 7. srpnja 2011. godine donijela

ODLUKU

O DODJELI KONCESIJE ZA ZAHVAĆANJE VODA ZA POTREBE JAVNE VODOOPSKRBE, DRUŠTVU VODOOPSKRBA I ODVODNJA ZAGREBAČKE ŽUPANIJE d.o.o., ZAGREB

I.

Vlada Republike Hrvatske dodjeljuje društvu Vodoopskrba i odvodnja Zagrebačke županije d.o.o., Zagreb, Ulica Grada Vukovara 72/V, (u daljnjem tekstu: Korisnik koncesije) koncesiju za zahvaćanje voda, za potrebe javne vodoopskrbe na vodocrpilištu Kosnica I. faza.

II.

Na temelju dodijeljene koncesije Korisnik koncesije stječe pravo zahvaćanja voda na vodocrpilištu Kosnica I. faza iz šest zdenaca (BK1, BK2, BK3, BK4, BK5 i BK6) koji se nalaze u obuhvatu lokacijske dozvole, klase: UP/I-350-05/03-01/0199, urbroja: 531-09/3-1-03-17/JK, od 27. listopada 2003. godine, u količini do 900 l/s, odnosno u ukupnoj količini do najviše 28.382.400 m3/godišnje, u skladu s vodopravnim uvjetima Hrvatskih voda, Vodnogospodarskog odjela za slivno područje Grada Zagreba, klase: 325-03/11-03/064, urbroja: 374-25-3-11-2 od 30. lipnja 2011. godine.

Čestice iz obuhvata lokacijske dozvole iz stavka 1. ove točke na kojima je stečeno pravo zahvaćanja voda, su u vlasništvu Korisnika koncesije ili u zakonitom posjedu Korisnika koncesije na temelju Ugovora o pravu građenja, klase: UPI/II 034-01/10-01/0616, urbroja: 538-10/3-1-127-10/022, od 3. siječnja 2011. godine i Ugovora o pravu građenja na javnom vodnom dobru, klase: 325-02/11-02/5, urbroja: 538-10-1/0206-11-11, od 4. travnja 2011. godine.

III.

Koncesija iz točaka I. i II. ove Odluke dodjeljuje se na rok od trideset (30) godina, računajući od dana sklapanja Ugovora o koncesiji.

IV.

Za dodijeljenu koncesiju, Korisnik koncesije dužan je platiti jednokratnu i godišnju naknadu za koncesiju.

Godišnja naknada za koncesiju za količinu iskorištene vode utvrđuje se u visini od 10% naknade za korištenje voda koju je Korisnik koncesije dužan plaćati prema Zakonu o financiranju vodnoga gospodarstva (»Narodne novine«, br. 107/95, 19/96, 88/98 i 150/2005) za godinu u kojoj je zaključen Ugovor o koncesiji, a plaća se svake godine tijekom trajanja koncesijskog odnosa.

Korisnik koncesije dužan je platiti jednokratnu naknadu za koncesiju u simboličnom iznosu, sukladno odredbi članka 147. stavka 2. Zakona o vodama (»Narodne novine«, br. 107/95 i 150/2005) i članka 13. Uredbe o uvjetima i postupku za dodjelu koncesija na vodama i javnom vodnom dobru (»Narodne novine«, br. 99/96 i 11/98), koja ne može biti manja od 10% od godišnje naknade za koncesiju utvrđene prema količini vode iz točke II. ove Odluke.

Dinamika plaćanja i visina jednokratne naknade za koncesiju i godišnje naknade za koncesiju odredit će se Ugovorom o koncesiji.

V.

Na temelju ove Odluke sukladno članku 146. stavku 4. Zakona o vodama (»Narodne novine«, br. 107/95 i 150/2005), Ministarstvo regionalnog razvoja, šumarstva i vodnoga gospodarstva sklopit će s Korisnikom koncesije Ugovor o koncesiji.

Ako Korisnik koncesije u roku od 60 (šezdeset) dana od dana stupanja na snagu ove Odluke ne potpiše Ugovor o koncesiji, gubi sva prava određena ovom Odlukom.

VI.

Ova Odluka stupa na snagu danom donošenja, a objavit će se u »Narodnim novinama«.

Klasa: 325-01/11-03/01

Urbroj: 5030125-11-3

Zagreb, 7. srpnja 2011.

Predsjednica
Jadranka Kosor, dipl. iur., v. r.

Odluka, NN 80/2011-1710